b'\n_START_ARTICLE_\nBizantijos temos\n_START_PARAGRAPH_\nTemos (gr. \xce\xb8\xce\xad\xce\xbc\xce\xb1\xc2\xa0= th\xc3\xa9ma, dgs. gr. \xce\xb8\xce\xad\xce\xbc\xce\xb1\xcf\x84\xce\xb1\xc2\xa0= th\xc3\xa9mata) - Bizantijos imperijos administraciniai vienetai, \xc4\xaf kuriuos buvo dalinamos Bizantijos kontroliuojamos teritorijos VII-XV a._NEWLINE_Termino kilm\xc4\x97 n\xc4\x97ra \xc5\xbeinoma. Da\xc5\xbeniausiai laikomasi pozicijos kildinti \xc5\xbeod\xc4\xaf i\xc5\xa1 graiki\xc5\xa1ko thesis ("patalpinimas, vieta")\n_START_SECTION_\nRaida\n_START_PARAGRAPH_\n\xc5\xa0i sistema pakeit\xc4\x97 sen\xc4\x85j\xc4\x85 rom\xc4\x97n\xc5\xb3 provincij\xc5\xb3 (graiki\xc5\xa1kai vadint\xc5\xb3 eparchijomis) sistem\xc4\x85, sukurt\xc4\x85 IV a. Jau Justiniano I (527\xe2\x80\x93565) laikais buvo atliktos svarbios administracin\xc4\x97s reformos, kuomet naujai atkariautose teritorijose \xc4\xafkurti egzarchatai, o j\xc5\xb3 viduje suformuotos duks\xc5\xb3 (gr. \xce\xb4\xce\xbf\xcf\x8d\xce\xbe\xc2\xa0= doux) valdomos hercogyst\xc4\x97s. _NEWLINE_VI ir VII a. sand\xc5\xabroje Ryt\xc5\xb3 Romos imperijos teritorija drasti\xc5\xa1kai keit\xc4\x97si. Bizantijai grasino slavai \xc5\xa1iaur\xc4\x97je, langobardai vakaruose, Sasanidai rytuose ir arabai pietuose. Netekus daug teritorij\xc5\xb3 atsirado poreikis kardinaliai reorganizuoti teritorij\xc4\x85. \xc5\xa0i reforma \xc4\xafvykdyta VII a. viduryje (tiksli data ne\xc5\xbeinoma) Ma\xc5\xbe\xc4\x85j\xc4\x85 Azij\xc4\x85 padalinant \xc4\xaf 4 dideles temas: Armeniak\xc5\xb3, Anatolijos, Trakie\xc4\x8di\xc5\xb3 ir Opsikij\xc5\xb3. Dauguma \xc5\xa1i\xc5\xb3 tem\xc5\xb3 apjung\xc4\x97 kelias sen\xc4\x85sias provincijas ir j\xc5\xb3 ribos neretai sutapo su provincij\xc5\xb3 ribomis. Tem\xc5\xb3 pavadinimai kilo i\xc5\xa1 atitinkam\xc5\xb3 Bizantijos armij\xc5\xb3, kurios buvo skirtos \xc4\x8dia reziduoti ir ginti._NEWLINE_Per VIII a. buvo kuriamos ir naujos temos: Kibirajot\xc5\xb3, kuri tapo pirm\xc4\x85ja j\xc5\xabrine (t. y. karinio laivyno pagrindu sukurta) tema, Helados (pirmoji tema Balkanuose) ir Sicilijos. Pirmosios temos buvo didel\xc4\x97s, tod\xc4\x97l j\xc5\xb3 vadai (strategai) neretai jausdavosi pernelyg galingi ir keldavo gr\xc4\x97sm\xc4\x99 imperijos vientisumui. Tai v\xc4\x97liau l\xc4\x97m\xc4\x97 j\xc5\xb3 skaidym\xc4\x85, kas atsitiko su Opsikij\xc5\xb3 tema, nuo kurios VIII a. viduryje atskirtos Optimat\xc5\xb3 ir Bucelarij\xc5\xb3 temos._NEWLINE_Pilnai susiformavusi\xc4\x85 sistem\xc4\x85 temos pasiek\xc4\x97 VIII a. viduryje, kuomet jos galutinai pakeit\xc4\x97 senasias eparchijas. Tiesa, tem\xc5\xb3 skai\xc4\x8dius buvo nepastovus ir nuolat augo. Tai s\xc4\x85lygojo nauj\xc5\xb3 teritorij\xc5\xb3 u\xc5\xbekariavimai bei didesni\xc5\xb3j\xc5\xb3 tem\xc5\xb3 skaidymai._NEWLINE_Nuo X a. II pus\xc4\x97s Bizantijai staigiai i\xc5\xa1sipl\xc4\x97tus temos prad\xc4\x97jo prarasti savo reik\xc5\xa1m\xc4\x99. Naujai u\xc5\xbekariautose teritorijose rytuose ir \xc5\xa1iaur\xc4\x97je buvo kuriamos smulkios temos, o kad jas b\xc5\xabt\xc5\xb3 patogiau valdyti, jos grupuojamos \xc4\xaf katepanatus. Taip atsirado Serbijos, Italijos ir kiti katepanatai, kurie buvo panaikinti praradus sritis._NEWLINE_XII a. Bizantijai patiriant vidines krizes, tem\xc5\xb3 sistema nebeteko prasm\xc4\x97s, ta\xc4\x8diau formaliai jos nebuvo panaikintos iki imperijos pabaigos.'